**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

|  |  |
| --- | --- |
|  |  |

Iktatószám: HIV/5676-7/2024

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2024. május 30-ai nyilvános ülésére**

**Tárgy:** Átfogó értékelés Hévíz Város Önkormányzat 2023. évi gyermekjóléti és gyermekvédelmi feladatainak ellátásáról

**Az előterjesztő:** Papp Gábor polgármester

**Készítette:** Bertalanné dr. Gallé Vera hatósági osztályvezető

Varga András TASZII intézményvezető

**Megtárgyalta:** Emberi Erőforrások Bizottsága

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban Gyvt.) 96. § (6) bekezdése értelmében „A települési önkormányzat és az állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készít. Az értékelést - a Képviselő-testület általi megtárgyalást követően - meg kell küldeni a gyámhatóságnak”, azaz a Zala Vármegyei Kormányhivatal Hatósági Főosztály Szociális és Gyámügyi Osztályának.

A gyámhatóság az értékelés kézhezvételétől számított harminc napon belül javaslattal élhet a települési önkormányzat felé. Amennyiben javaslat érkezik, a képviselő-testületnek hatvan napon belül érdemben meg kell vizsgálnia azt, és az állásfoglalásáról, intézkedéséről tájékoztatnia kell a gyámhatóságot.

Az átfogó értékelés tartalmi követelményeit a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Kormányrendelet (a továbbiakban: Gyer.) 10. melléklete határozza meg.

A Gyer-ben meghatározott tartalmi követelmények figyelembevételével készítettük el a gyermekvédelem helyzetéről szóló 2023. évi beszámolót.

**Az értékelés a Gyer. 10. melléklete alapján bemutatja:**

1. *A település demográfiai mutatói, különös tekintettel a 0-18 éves korosztály adataira.*
2. *Az önkormányzat által nyújtott pénzbeli, természetbeni ellátások biztosítása: a rendszeres gyermekvédelmi kedvezményben részesülők száma, kérelmezőkre vonatkozó általánosítható adatok, elutasítások száma, főbb okai, önkormányzatot terhelő kiadás nagysága, egyéb, a* [*Gyvt.-ben*](https://uj.jogtar.hu/) *nem szabályozott pénzbeli vagy természetbeni juttatásokra vonatkozó adatok, gyermekétkeztetés megoldásának módjai, kedvezményben részesülőkre vonatkozó statisztikai adatok.*
3. *Az önkormányzat által biztosított személyes gondoskodást nyújtó ellátások bemutatása: gyermekjóléti szolgáltatás biztosításának módja, működésének tapasztalata (alapellátásban részesülők száma, gyermekek veszélyeztetettségének okai, válsághelyzetben levő várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatai), gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok.*

*4-5. (hatálytalan 2013. január 1-től)*

1. *A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása.*
2. *Jövőre vonatkozó javaslatok, célok meghatározása a* [*Gyvt.*](https://uj.jogtar.hu/) *előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).*
3. *A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.*
4. *A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).*

Hévíz városban a gyermekek védelmét pénzbeli, természetbeni és személyes gondoskodás keretébe tartozó gyermekjóléti alapellátások, továbbá a Gyvt.-ben meghatározott hatósági intézkedések biztosítják.

A személyes gondoskodást nyújtó alapellátások keretében család- és gyermekjóléti szolgáltatást biztosít a Teréz Anya Szociális Integrált Intézmény Család- és Gyermekjóléti Szolgálatán keresztül, illetve a gyermekek napközbeni ellátása keretében megszervezi a családban élő gyermekek életkorának megfelelő nappali felügyeletét, gondozását, nevelését és étkeztetését, továbbá bölcsődei ellátást biztosít saját fenntartású intézmény útján.

Az előterjesztés tartalmazza a **TASZII Család- és Gyermekjóléti Szolgálat 2023. évi tevékenységéről szóló beszámolót** is.

1. **A település demográfiai mutatói, különös tekintettel a 0-18 éves korosztály adataira.**

Hévíz város lakosságszáma 2023. december 31-én 4730 fő volt, míg 2022. december 31-én 4756fő (2021. december 31-én 4759 fő). A lakosságszám az elmúlt évhez képest 26 fővel csökkent.

A lakosság **2023. évi** **korcsoportonkénti megoszlását** az alábbi táblázat mutatja.

|  |  |  |  |  |  |  |
| --- | --- | --- | --- | --- | --- | --- |
| Korosztály | 0-3 év | 4-6 év | 7-13 év | 14-18 év | 18 év feletti | **Összesen** |
| Fő | 88 | 66 | 190 | 163 | 4223 | **4730** |

Adatforrás: Népesség nyilvántartás – Hévíz

|  |  |
| --- | --- |
| **Születések alakulása** | |
| év | fő |
| 2016. | 19 |
| 2017. | 27 |
| 2018. | 20 |
| 2019. | 20 |
| 2020. | 26 |
| 2021. | 20 |
| 2022. | 20 |
| **2023.** | **26** |

Adatforrás: Népesség nyilvántartás – Hévíz

A lakosság korösszetétele kedvezőtlennek tekinthető, mivel **alacsony a fiatalkorúak és meglehetősen magas az idős népesség aránya**, a 0-18 éves korosztály a város lakosságán belül 11 %-os arányban van jelen.

|  |  |  |  |  |  |
| --- | --- | --- | --- | --- | --- |
| **Lakosság korösszetétele** | | | | | |
| **Év/fő** | 0-18 éves | 19-59 éves | 60-79 éves | 80-100 éves | Összesen |
| 2019. év | 540 | 2 257 | 1 527 | 375 | 4 699 |
| 2020. év | 527 | 2 235 | 1 561 | 374 | 4 697 |
| 2021. év | 530 | 2 216 | 1 620 | 393 | 4 759 |
| 2022. év | 511 | 2 193 | 1 652 | 400 | 4 756 |
| **2023. év** | **507** | **2135** | **1668** | **420** | **4730** |

Adatforrás: Népesség nyilvántartás – Hévíz

Hévíz lakosságszáma az előző évhez képest tehát 26 fővel csökkent. A város elöregedését mutatja, hogy nőtt a 60 éven felüli korosztály létszáma. **A 60 év felettiek aránya 44 %.** (Ez az arány évről évre nő, míg 2021. évben 42 % volt, addig 2022. évben 43 %, 2023. évben pedig már 44 %. Ezzel párhuzamosan sajnos folyamatosan csökken a 0-18 korosztály aránya.)

Adatforrás: Népesség nyilvántartás - Hévíz

**2.1. Rendszeres gyermekvédelmi kedvezmény**

**Rendszeres gyermekvédelmi kedvezményre jogosultságot** állapít meg a jegyző az arra rászorulóknak a gyermekek védelméről és a gyámügyi igazgatásról szóló 1997. évi XXXI. törvény szerint. A rendszeres gyermekvédelmi kedvezmény, mint támogatási forma teljes mértékben természetbeni támogatás.

A rendszeres gyermekvédelmi kedvezményre való jogosultság megállapítása alapján, a gyermek szociális helyzete szerint jogosult:

* a gyermekétkeztetés normatív kedvezményének az igénybevételére, amely bölcsődések, óvodások, általános iskola 1-8. osztályosok esetében 100 %-os, a középiskola 9. osztályától pedig 50 %-os kedvezményt jelent,
* a szünidei gyermekétkeztetésre, amennyiben a gyermek hátrányos helyzetű, halmozottan hátrányos helyzetű és rendszeres gyermekvédelmi kedvezményben részesül,
* külön jogszabályban meghatározott egyéb kedvezmények – Start számla – igénybevételére, valamint
* az a gyermek, fiatal felnőtt, akinek a rendszeres gyermekvédelmi kedvezményre való jogosultsága tárgyév augusztus 1-én, illetve november 1-jén fennáll, 6 000,-Ft alap összegű, hátrányos helyeztű, halmozottan hátrányos helyzetű gyermek esetén 6 500,-Ft emelt összegű támogatásra.

2023. évben a rendszeres gyermekvédelmi kedvezményre jogosult gyermekek száma augusztus hónapban 12 fő, ebből 9 fő alapösszegű pénzbeli támogatásra jogosult kiskorú, 3 fő emelt összegű pénzbeli támogatásra jogosult kiskorú volt. November hónapban a jogosult gyermekek száma 10 fő, ebből 7 fő alapösszegű és 3 fő emelt összegű jogosult kiskorú volt. Összesen 135 e Ft értékű pénzbeli támogatás került kiutalásra. A rendszeres gyermekvédelmi kedvezményben részesülők száma 2023. december 31. napján 11 fő volt.

A rendszeres gyermekvédelmi kedvezményben részesülő gyermekek a Képviselő-testület döntése alapján nyári szünidei gyermekétkeztetésben vehettek részt. 2023. év nyarán 4 gyermek étkezett díjmentesen az Önkormányzat által biztosított keretből.

# A jegyző a kedvezményre való jogosultságot a gyermeket gondozó családban az egy főre jutó havi jövedelem összege és a vagyoni helyzet alapján bírálja el. A jövedelemhatár a gyermekét egyedül nevelő szülő esetében 51 300 Ft (szociális vetítési alap, 28 500,-Ft 180 %-a), a gyermekét nem egyedül nevelő szülő esetében 47 025 Ft (szociális vetítési alap, 28 500,-Ft 165 %-a) volt 2023. évben.

# 2023. január 1. napját megelőzően a jövedelem határ összege csupán 41 325,-Ft volt az egyedülálló szülő és 38 475 Ft volt egyéb esetben. Ezen alacsony jövedelemhatárok megemelésére került sor 2023. január 1. napjától.

# A vagyoni értékhatár külön-külön számított értéke az 570 000 Ft-ot, egybeszámított értéke pedig az 1 995 000 Ft-ot nem haladhatja meg. A vagyoni értékhatár összege hosszú évek óta nem változott. Amennyiben a fenti jövedelmi és vagyoni határ valamelyikét átlépi a kérelmező, úgy kérelmét el kellett utasítani.

A 2023. évben rendszeres gyermekvédelmi kedvezményre vonatkozó kérelem nem került elutasításra. Amennyiben az érdeklődő jövedelme/vagyona a fenti jövedelmi/vagyoni értékhatárokat meghaladta, a kérelmet erre tekintettel nem adta be.

**2.2** **Az önkormányzat által nyújtott pénzbeli, természetbeni ellátások**

A pénzbeli és természetbeni ellátások célja, hogy a nehéz anyagi körülmények között élő családokat segítse és az ilyen családban élő gyermekek hátrányos helyzetét csökkentse, hogy a gyermek családi környezetben történő ellátása biztosított legyen.

A gyermekvédelmi törvény alapján megállapítható rendszeres gyermekvédelmi kedvezmény, mint pénzbeli ellátás mellett a települési önkormányzat képviselő-testülete a rendeletében meghatározott módon és feltételek szerint a gyermek és fiatal felnőtt rászorultságára tekintettel pénzbeli támogatást (települési támogatás) állapíthat meg.

Hévíz Város Önkormányzat Képviselő-testülete a törvényi felhatalmazás alapján 2015. év elején alkotta meg a települési támogatásról szóló 11/2015. (II. 26.) önkormányzati rendeletet (továbbiakban: Ör.), mely a családok és a gyermekek támogatását is szolgálja.

A gyermek nevelésére rendkívüli települési támogatást általában gyermeküket egyedül nevelő szülők, szociálisan rászorult családok, alacsony foglalkoztatottságú személyek igénylik.

Az Ör. átfogó módosítására került sor 2023. évben. A módosítás 2023. március 1. napjától több támogatási forma (rendkívüli települési támogatás, lakhatási támogatás, gyógyszertámogatás, méltányossági települési támogatás) esetében jövedelemhatár emelést vezetett be. A módosításokat követően alkalmazhatóbbá vált a rendelet és szélesebb társadalmi körben biztosított támogatást. A jövedelemhatár emeléssel a 2023. év elején hatályba lépett nyugdíjemelés, illetve minimálbér és garantált bérminimum emelés került kompenzálásra.

# **Rendkívüli települési támogatás** volt megállapítható annak a személynek, aki létfenntartást veszélyeztető rendkívüli élethelyzetbe került, valamint időszakosan vagy tartósan létfenntartási gonddal küzd, és havi jövedelme az öregségi nyugdíj mindenkori legkisebb összegének 275%-át (2023. március 1-től 320 %-át), egyedül élő vagy egyedülálló esetén 310%-át (2023. március 1-től 360 %-át) nem haladta meg.

# Rendkívüli települési támogatási kérelem indokaként 2023. évben a kérelmezők 7 esetben (2022. évben 17 esetben) a gyermekneveléssel kapcsolatos költségeket jelölték meg.

1. **Születési támogatás**

Az Ör. 27. §-a alapján a polgármester egyszeri, 50 000 Ft összegű támogatást biztosított 2023. évben a szülőnek gyermeke születését követő száznyolcvan napon belül az egy főre számított családi jövedelem figyelembevételével.

2023. évben ezen a jogcímen 6 esetben segítette az önkormányzat az újszülött gondozási költségeinek fedezését, összesen 300 000 Ft összegben. 2022. évben mindösszesen 2 esetben igényeltek az önkormányzattól születési támogatást, a kifizetett támogatás összege akkor 100 000,-Ft volt.

1. **Iskolakezdési támogatás**

Az általános iskolai tanulók iskolakezdéséhez biztosít a rászorulóknak segítséget az önkormányzat.

Iskolakezdési támogatás volt megállapítható 2023. évben annak a szülőnek, törvényes képviselőnek, akinek alapfokú oktatási intézményben tanuló hévízi lakóhelyű, vagy az életvitelszerűen Hévízen lakó és bejelentett tartózkodási helyű gyermeke van. Az iskolakezdési támogatás nyújtásának feltétele, hogy az egy főre jutó havi jövedelem a kérelmező családjában az öregségi nyugdíj mindenkori legkisebb összegének 400%-át (114.000 Ft-ot) nem haladja meg. A pénzbeli támogatás összege gyermekenként 8000 Ft.

A támogatásban 2023. évben 18 diák részesült **144 e Ft összegben**. A jogosultak körét a jövedelemhatár leszűkítette, így 2022. évhez képest a támogatásban részesülő diákok száma csökkent. Többek között ez a tény is indokolta azt, hogy az új települési támogatásról készített rendelet a jövedelemhatárt a szociális vetítési alap összegének 700%-ában (199.500 Ft) határozta meg 2024. január 1-től. A jövedelem határ mellett a pénzbeli támogatás összege is megemelésre került, 2024-től diákonként 10.000 Ft támogatás állapítható meg.

1. **Hévíz Hazavár Önkormányzati útiköltség hozzájárulás és ösztöndíj**

A középfokú oktatásban részt vevők részére Hévíz Város Önkormányzat Képviselő-testülete „**Hévíz Hazavár”** Önkormányzati Útiköltség hozzájárulás és Ösztöndíj elbírálásának helyi szabályozásáról szóló 44/2015. (XI. 27.) önkormányzati rendelet szerint - az önkormányzat költségvetésének terhére - utazási költséget és ösztönzést biztosít a jobb tanulmányi eredmény elérésére. Az útiköltség tekintetében havi háromszori oda-vissza utazást támogat, egy tanulmányi féléven belül, míg az ösztöndíj a rendeletben meghatározott tanulmányi átlagokhoz kötött, havi összegű támogatás az adott félévre.

2022/2023. tanév I. félévi eredmény alapján 45 diák 1.159 e Ft, II. félévi teljesítmény alapján 47 diák 1.152 e Ft ösztöndíjban részesült, így 2023. évben összesen 2.311 e Ft támogatás került kiutalásra. **Az ösztöndíjban részesülők száma 2022. évhez képest jelentősen megnövekedett.**

2023. november 1-ei hatállyal a hivatkozott önkormányzati rendelet módosításra került, melynek köszönhetően egyszerűsödött a pályázat benyújtásának módja, mivel nem kell iskolalátogatási igazolást csatolni a kérelemhez. Megnövekedett továbbá az ösztöndíj összege, illetve a kedvezményes vármegyebérlet/országbérlet bevezetése miatt változott az útiköltség-hozzájárulás mértéke. Az új feltételek szerinti ösztöndíj először a 2023/2024. I. félévi pályázatok tekintetében kerül megállapításra.

1. **Bursa Hungarica Felsőoktatási ösztöndíj pályázat**

A Bursa Hungarica Felsőoktatási ösztöndíj pályázat keretében Hévíz Város Önkormányzat Képviselő-testülete 2022. évi döntése – a 214/2022. (XI. 24.) számú határozat - alapján 2023. évre 20 diák részére összesen 1 025 e Ft támogatást biztosított. Az újként pályázó diákok egységesen 5000 Ft/fő/hó támogatásban részesültek, egy fő korábban pályázó „B” típusú ösztöndíjban részesülő diák kapott 10 000Ft/fő/hó támogatást.

1. **Védőoltási támogatás**

**Védőoltási támogatás** 2019. évben került bevezetésre, ahol a 2-15 hónapos közötti gyermekek a rotavírus és a gennyes agyhártyagyulladás elleni védőoltások összegének 2/3 részét az önkormányzat megtéríti a szülőknek.

A támogatásban 2023. évben 6 család összesen 385 000Ft összegű támogatásban részesült. Az előző évhez képest a támogatást kérők száma kis mértékben – egy fővel - nőtt.

A fenti támogatási formák lefedik a gyermekek teljes korosztályát a csecsemőkortól a fiatal felnőtt korig.

**2.3.** **Gyermekétkeztetés**

A gyermekétkeztetést 2023. évben is a Gazdasági, Műszaki Ellátó Szervezet (GAMESZ) által működtetett konyha látta el.

Az Általános Iskolás és a Gimnáziumi tanulók a déli étkezést két menüből történő előzetes választás lehetőségével helyben, az étteremben vehették igénybe, amelyre a webes felületen tudtak befizetni.

A Bölcsődébe a napi 4x-i, az Óvodába a napi 3x-i, az Általános Iskolába a délelőtti és délutáni kisétkezést, valamint a kollégiumi vacsorát napi kiszállítással a GAMESZ biztosította.

Az Általános Iskolában a nyári napközi zavartalanul működött júniustól augusztusig.

**2023. évben** mindösszesen **417 fő vette igénybe az étkezést**, ami 3 %-kos csökkenést jelent az előző évhez képest.

Az összes étkezők (2023) 43 %-a részesült átlagosan éves szinten indokoltan 50%-os vagy 100 %-os kedvezményben, mely megoszlást intézményenként a mellékelt kimutatás tartalmazza.

A GAMESZ a gyermekétkeztetés során 2023-ban is biztosította szakorvosi javaslatra a diétás étkezést, amely a gimnázium, általános iskola, óvodás, bölcsődés gyermekek részére a következő típusok szerint kerültek kiszolgálásra:

* diabétesz 1 fő,
* glutén mentes 4 fő,
* tejmentes 2 fő,
* alma-mogyoró mentes-1 fő,
* halmentes 1 fő
* tojásmentes 2 fő
* Tej-tojás 2 fő
* szentjánoskenyérliszt 1fő
* Zabmentes 1fő

**Szünidei gyermekétkeztetés**

A Gyvt. 2016. január 1. napi módosítása értelmében a települési önkormányzat a szünidei gyermekétkeztetés keretében a szülő, törvényes képviselő kérelmére a déli meleg főétkezést *a* hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére ingyenesen biztosítja, és ezen kívül további gyermekek, így különösen a rendszeres gyermekvédelmi kedvezményre jogosult gyermekek részére ingyenesen biztosíthatja.

A Gyvt. előírása szerint megszervezésre került az érintettek részére, hogy a nyári szünetben legalább 43 munkanapon, illetve az őszi, téli és tavaszi szünetben a tanév rendjéhez igazodóan, szünetenként az adott tanítási szünet időtartamára eső valamennyi munkanapon szülő, törvényes képviselő kérelmének megfelelő időtartamban a szünidei étkezés biztosítása.

Hévíz Város Jegyzője a jogszabályban meghatározottak figyelembevételével tájékoztatta az érintetteket a szünidei gyermekétkezéssel kapcsolatos tudnivalókról.

A 2023. évi tavaszi, őszi, téli szünetben 3-3 fő élt az ingyenes szünidei gyermekétkezés lehetőségével.

# Hévíz Város Önkormányzat Képviselő-testülete külön határozattal ingyenesen biztosította a 2023. évi nyári szünidei gyermekétkeztetést, a déli meleg főétkezés vonatkozásában a hévízi lakóhelyű, vagy az életvitelszerűen Hévízen lakó és bejelentett tartózkodási helyű rendszeres gyermekvédelmi kedvezményre jogosult gyermek részére amennyiben azt a szülő vagy törvényes képviselő írásban kérelmezte.

A Képviselő-testület az ingyenesen biztosított déli meleg főétkezés időtartamát, a kedvezményre jogosultak teljes körére vonatkozóan, 54 munkanapban, a teljes nyári szünidő időszakára határozta meg, amely 2023. június 17. napjától 2023. augusztus 31. napjáig szólt.

A Gyvt. alapján ingyenesen 3 gyermek vette igénybe a nyári déli meleg főétkezést, valamint 1 fő rendszeres gyermekvédelmi kedvezményben részesülő gyermeknek az önkormányzat költségvetéséből került az étkezés biztosításra.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| ***Kimutatás*** | | | | | | | | | | | | | | | | | | | | | | | | |
|  | | | | | | | | | | | | | | | | | | | | | | | | |
| *2023. évi* ***gyermekétkeztetés kötött felhasználású állami támogatás*** *III.5.a) pontja szerinti* | | | | | | | | | | | | | | | | | | | | | | | | |
| *a finanszírozás szempontjából elismert dolgozói létszám és az étkeztetési feladatot ellátók után járó bértámogatás kiszámítása* | | | | | | | | | | | | | | | | | | | | | | | | |
|  |  |  |  |  |  |  |  |  |  |  |  |  |  |  |  |  | |  |  |  |  |  | |
| Intézmény megnevezése: GAMESZ | | | | |  |  |  |  |  |  |  |  |  |  |  |  | |  |  |  |  |  | |
|  |  |  |  |  |  |  |  |  |  |  |  |  |  |  |  |  | |  |  |  |  |  | |
|  | |  |  |  |  |  |  |  |  |  |  |  |  |  |  |  | |  |  |  |  |  | |
| Intézmény | Étkezésben ellátottak száma | | | | | | | | | | | | | | | | | | | | | | | |
| 100 %-os kedvezményben részesülők száma | | | | | 50 %-os kedvezményben részesülők száma | | | | | Normatív kedvezményben nem részesülő száma | | | | | | Étkeztetettek száma összesen | | | | | | Étkeztetet-tek száma mindösszesen | |
|
| ötszöri étkezésben részesül | négyszeri étkezésben részesül | háromszori étkezésben részesül | tízórai + ebédben részesül | csak ebédben részesül | ötszöri étkezésben részesül | négyszeri étkezésben részesül | háromszori étkezésben részesül | tízórai + ebédben részesül | csak ebédben részesül | ötszöri étkezésben részesül | négyszeri étkezésben részesül | háromszori étkezésben részesül | tízórai + ebédben részesül | csak ebédben részesül | ötszöri étkezésben részesül | | négyszeri étkezésben részesül | háromszori étkezésben részesül | tízórai + ebédben részesül | csak ebédben részesül |  | |
| Bölcsőde |  | 11 |  |  |  |  |  |  |  |  |  | 5 |  |  |  |  | | 16 |  |  |  | 16 | |
| Óvoda |  |  | 60 |  |  |  |  |  |  |  |  |  | 13 |  |  |  | |  | 73 |  |  | 73 | |
| Általános iskola |  |  | 12 |  |  |  |  | 42 |  | 30 |  |  | 113 |  | 49 |  | |  | 167 |  | 79 | 246 | |
| Gimnázium |  |  |  |  |  |  |  |  |  | 21 |  |  |  |  | 52 |  | |  |  |  | 73 | 73 | |
| Szakközépis-kola |  |  |  |  |  |  |  |  |  |  |  |  |  |  |  |  | |  |  |  |  |  | |
| Szakiskola |  |  |  |  |  |  |  |  |  |  |  |  |  |  |  |  | |  |  |  |  |  | |
| Kollégium |  |  |  |  |  |  |  |  | 2 |  |  |  |  | 7 |  |  | |  |  | 9 |  | 9 | |
| **Összesen** |  | **11** | **72** | **0** | **0** | **0** | **0** | **42** | **2** | **51** | **0** | **5** | **126** | **7** | **101** | **0** | | **16** | **240** | **9** | **152** | **417** | |

**3. Az önkormányzat által biztosított személyes gondoskodást nyújtó ellátások bemutatása:**

# Hévíz Város Önkormányzat Képviselő-testülete a Gyvt-ben meghatározottaknak megfelelően a szociális szolgáltatásokról és a személyes gondoskodást nyújtó gyermekjóléti ellátásokról 21/2014. (IV. 29.) önkormányzati rendeletében szabályozza a személyes gondoskodást nyújtó gyermekvédelmi alapellátások formáit, igénybevételük feltételeit.

Önkormányzatunk a [Gyvt. 15. § (2) bekezdésében](http://uj.jogtar.hu/) meghatározott személyes gondoskodást nyújtó gyermekjóléti alapellátások közül:

1. *a* gyermekjóléti szolgáltatást a Teréz Anya Szociális Integrált Intézmény Család- és Gyermekjóléti Szolgálat – a továbbiakban Szolgálat - útján,
2. gyermekek napközbeni ellátását a családban élő gyermekek életkorának megfelelő nappali felügyeletét, gondozását nevelését, foglalkoztatását és étkeztetését kell biztosítani.

A Szolgálat 2023. évi beszámolója mellékletként jelen előterjesztéshez került csatolásra.

A gyermekek napközbeni ellátása a bölcsődében és az óvodában biztosított. Az óvoda 2023. szeptember 1. napjától egyházi fenntartásban működik. Az óvoda nyári nyitva tartását úgy alakította, hogy az egész szünidő alatt biztosított volt a gyermekek elhelyezése.

Hévíz Város Önkormányzata évek óta nyári napközit szervez azoknak a 6 és 14 éves kor közötti hévízi lakcímmel rendelkező vagy a hévízi Illyés Gyula Általános Iskolába járó gyermekeknek, akiknek az elhelyezését a szülők nem, vagy csak nehézkesen tudják megoldani a nyári szünidőben. A napközi 2023. július 3. és augusztus 4. között várta a gyermekeket az Illyés Gyula Általános Iskolában. Az Általános Iskola az Önkormányzattal együttműködve kreatív kézműves programokkal, sportfoglalkozásokkal színesítette a gyermekek programját. Az előző évhez képest kevesebb volt a jelentkezők száma, de így is heti 30-40 kisgyermek vette igénybe a színes programokat. A gyermekfelügyeleti feladatok ellátását az általános iskola pedagógusai biztosították.

**4. – 5. értékelési pontok hatályon kívül helyezésre kerültek.**

**6. A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők működését engedélyező hatóság ellenőrzésének alkalmával tett megállapítások bemutatása:**

A Zala Vármegyei Kormányhivatal Hatósági Főosztály Szociális és Gyámügyi Osztálya 2023. évben a Teréz Anya Szociális Integrált Intézmény Bölcsőde, valamint Család- és Gyermekjóléti Szolgálat működésének ellenőrzését folytatta le hivatalból. A Kormányhivatal a hatósági ellenőrzés alapán megállapította, hogy a bölcsődei ellátás működése, személyi és tárgyi feltételeinek biztosítása a vizsgált szempontok vonatkozásában jogszerű volt az alábbi feltételek teljesülésével:

* szakmai program és mellékleteinek felülvizsgálata (erre azóta sor került),
* a gyermekfürdőszoba megfeleltetése az MSZ 24203-7:2022 szabványnak.

A Kormányhivatal a fentieket a soron következő ellenőrzéskor fogja vizsgálni, ellenőrizni.

A Család- és Gyermekjóléti Szolgálat vonatkozásában megállapításra került, hogy a személyi és tárgyi feltételek megfelelnek a jogszabályi követelményeknek. Az intézmény által nyújtott szolgáltatás tekintetében a jogszabályok szerinti alapfeladatait ellátja, működése megfelelő, prevenciós tevékenységei és a tervezett fejlesztések megvalósítása a szakmai színvonal további eredményességét hozhatják. A jelzőrendszeri feladatokból adódó tevékenységet, szociális segítő munkát és a hatósági intézkedéssel érintett kliensek részére nyújtott bevont segítő munkát megfelelő módon nyújtja az intézmény.

**7. Jövőre vonatkozó javaslatok, célok meghatározása a Gyvt. előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések):**

Alapvetően a járási gyámhivatal jár el a gyermekvédelmi rendszerhez kapcsolódó hatósági ügyekben, a jegyző hatásköre gyámhatósági ügyekben környezettanulmány készítésére, a gyermek rendszeres gyermekvédelmi kedvezményre való jogosultság megállapítására, a rendszeres gyermekvédelmi kedvezményre jogosult gyermek, nagykorúvá vált gyermek hátrányos és halmozottan hátrányos helyzete fennállásának megállapítására és a jogszabályokban meghatározott hatáskörébe utalt egyéb gyermekvédelmi és gyámügyi feladatokra terjed ki.

Az önkormányzat feladata a gyermekek védelme helyi ellátó rendszerének kiépítése és működtetése, a területén lakó gyermekek ellátásának megszervezése. A népjóléti ágazatba tartozó intézmények esetében kiemelkedő feladat a hosszú évek alatt kialakított minőségi szakmai munka színvonalának megőrzése.

#### Hévíz Város Önkormányzat feladatait a Gyvt. 94. §-a határozza meg, ennek figyelembevételével biztosítja a személyes gondoskodást nyújtó gyermekjóléti alapellátásokat, illetve a törvényben foglaltak figyelembevételével szervezi és közvetíti a máshol igénybe vehető ellátásokhoz való hozzájutást. Az önkormányzat döntéshozatalai során figyelembe kell venni a gyermekek mindenek felett álló érdekeit.

A települési önkormányzat hatáskörébe tartozó gyermekvédelmi és gyermekjóléti feladatait a Hévízi Polgármesteri Hivatal Hatósági Osztálya látja el. A hatósági munka során továbbra is kiemelt figyelmet kell fordítani arra, hogy a ténylegesen rászorulók vegyék igénybe a különböző támogatásokat. Kiemelt figyelmet fordítunk arra, hogy a támogatási formákról az érintettek tájékoztatása megtörténjen.

A gyermek veszélyeztetettségét, illetve a család, a személy krízishelyzetét észlelő rendszer (a továbbiakban jelzőrendszer) a szociális, gyerekjóléti- és gyermekvédelmi ellátórendszer egyik alapköve, a családok, gyermekek és felnőttek védelmének, a problémák megelőzésének és mielőbbi megszüntetésének alapvető garanciális eleme. A jelzőrendszer szervezése és működtetése településszintű feladat, a család- és gyermekjóléti szolgáltat feladatainak rendszerében jelenik meg.

**8. A bűnmegelőzési program főbb pontjainak bemutatása, valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása:**

A Keszthelyi Rendőrkapitányság a korábbi években több alkalommal is részt vett hévízi diákokat érintő esetmegbeszéléseken, melyeken a diákok elkövetőként, vagy sértettként voltak érintettek. 2023. évben 4 fő hévízi diákot érintően vett részt a rendőrség esetmegbeszélésen, ahol az érintett diák iskolai hiányzás, szülők válása, valamint iskolai zaklatás miatt volt érintett.

A hévízi Teréz Anya Szociális Integrált Intézmény Család – és Gyermekjóléti Szolgálatával a rendőrség kapcsolata jónak mondható, a TASZII által szervezett szakmaközi megbeszéléseken, valamint jelzőrendszeri üléseken rendszeresen részt vesz a rendőrség kijelölt munkatársa. A TASZII által szervezett nyári napközis táborban a rendőrség munkájának bemutatásával kapcsolatos előadást, valamint bűnmegelőzési foglalkozás megtartására került sor.

Általánosságban elmondható, hogy az iskolák akkor szoktak a Keszthelyi Rendőrkapitányságtól előadásokat kérni, amikor tanulóik egy-egy bűncselekmény elkövetése során látótérbe kerülnek akár sértetti, akár elkövetői tekintetben. A korábbi évek során erre több esetben is sor került, melyre reagálva a hévízi Illyés Gyula Általános Iskola és Alapfokú Művészeti Iskolában a felső tagozatos diákoknak tanóra keretein belül, szüleiknek pedig szülői értekezleten adott a rendőrség felvilágosítást főleg internetbiztonsági, kiberbiztonsági, internet veszélyei és ifjúségvédelmi témában. 2023. évben összesen 6 alkalommal vett részt a rendőrség az általános iskolában előadáson megelőző – tájékoztató jelleggel (kiberbiztonsági, internet veszélyei, ifjúságvédelmi, vagyonvédelmi, 112-es segélyhívó számmal kapcsolatos előadást tartottunk). Egy alkalommal kettő osztály részére tartottak „Mentsétek meg Gordont!” iskolai interaktív bűnmegelőzési foglalkozást, melyen a diákok szabadulószoba szerű játékos vetélkedő formájában ismerkedtek a rájuk leselkedő kiberbiztonsági problémákról, internetes zaklatásról.

A Keszthelyi Rendőrkapitányság rendszeresen tart ifjúságvédelmi őrjáratokat, melynek lényege, hogy a diákok iskolaidőben az iskolában legyenek és „ne lógjanak az iskolából” A 2023. évben tartott ifjúságvédelmi őrjáratok során 2 esetben ellenőriztek hévízi diákot. Az érintett iskola igazgatójának jeleztük, hogy ellenőrizze a diák hiányzásával kapcsolatos igazolást.

2023. szeptemberétől a hévízi általános iskolában a Keszthelyi Rendőrkapitányság helyi iskolaőri koordinátorának szakmai irányítása alatt iskolaőr látja el feladatát, melynek keretei között az iskola belső rendjének fenntartásáért felel, valamint bűnmegelőzési jelenlétet biztosít. Az iskolaőr az elmúlt időszakban beilleszkedett az iskola életébe, az iskola részéről elégedettségi visszajelzést kapott a Kapitányság.

2023. évben az előző évekhez hasonlóan hévízi diák eltűnésével kapcsolatban nem kellett körözést elrendelni.

**9. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció, stb.):**

A városban működő civil szervezetek elsősorban a szabadidős programokban, valamint a bűnmegelőzésben és a közbiztonság megőrzésében vesznek részt. Az Önkormányzat e szervezetek tevékenységét anyagilag és erkölcsileg is támogatja. A civil szervezetek támogatása az elmúlt évben mindösszesen ….,-Ft összegben kiadási oldalon jelentkezett Hévíz Város Önkormányzata költségvetésében.

A **Hévízi Önkéntes Tűzoltó Egyesület** tevékenységén keresztül komoly szerepet vállal a hévízi és a környező települések ifjúságának nevelésében.

**Hévízi Sportkör** nyolc szakosztályának alapvető célja, hogy a fiatalok részére nyújtson lehetőséget a sportoláson keresztül szabadidejük hasznos egyben egészséges keretek közötti eltöltésére. Az egyesület elősegíti a város lakosságának rendszeres testedzését és sportolását, működési területén oktatási intézmények tanulóinak testnevelés és sporttevékenységét. Az egyesület alaptevékenysége keretében a sportlétesítményeket használ, illetve működtet.

A Sportkör keretein belül közel 400 fő 18 év alatti Hévíz és Hévíz környéki fiatalkorú sportol. Sportolók legnagyobb létszámban a Labdarúgó Szakosztályban találhatóak, őket a kézilabda és nagy örömünkre megújult szakosztályként a kosárlabda követi.  A fiatalok mozgásigényének kielégítése céljából az alábbi sportágak állnak fiatalok rendelkezésére: asztalitenisz, kézilabda, kosárlabda, labdarúgás, ökölvívás, íjászat, lovaglás és sakk. Éves szinten edzések, versenyek, edzőtáborok és továbbképzések biztosítják a fiatalok sportolási lehetőségét.

A gyermekek zenei képzését segíti a **Musica Antiqua Együttes Baráti Köre**. Az egyesület céljai közt a tehetséggondozás, zenei nevelés, oktatás szerepel. A komolyzene népszerűsítésében vállal kiemelkedő szerepet, hangversenyeket szervez, a gyermekek számára hasznos szabadidő eltöltést biztosít.

A **Modern Tánc Tagozat** a mozogni vágyó 12-13 éves korosztályt célozta meg. 2023. évben több táncfoglalkozáson vehették részt az érdeklődő gyerekek.

A **Terepasztalos Stratégia Játék Klub** a könyvtárban 2011 óta működik. A figurás fantasy, sci-fi vagy éppen a történelmi stratégiai játékok iránt érdeklődők számára nyújt kikapcsolódást - némi makettezéssel fűszerezve. A bezárás-költözés miatt a múlt évben kevesebb foglalkozásra került sor.

A **Bibó István Gimnáziumért Alapítvány** 2023-ban is támogatta a középiskolát. Hozzájárult az iskola anyagvásárlásához (alkotókörök részére), iskolai eszközök **beszerzéséhez** (projektor, fali konzol, hangfalak), rászoruló tanulók egész éves támogatásához, tanév végi jutalomkönyvek vásárlásához, évfolyamelsők jutalmazásához. Az alapítvány támogatta az iskola folyóirat állományának és szakkönyvi palettájának szélesítését is.

Az **Illyés-Moll Alapítvány az Illyés Gyula Általános Iskoláért** civil szervezet 2023. évben is az általános iskola kitűnő tanulmányi eredményt és kimagasló versenyeredményt elért tanulóit könyvjutalomban részesítette, hozzájárult a játszóházak anyagköltségéhez, a versenyen résztvevő tehetséges tanulók utazási költségéhez, anyagilag segítette az iskola osztályaiban a szociálisan rászoruló tanulók táborozását, kirándulását.

 Hévíz Város Önkormányzata és a **Polgárőr Egyesület** Alsópáhok közötti megállapodás alapján a Polgárőr Egyesület is hozzájárul a város közbiztonságának javításához, a gyermek és ifjúságvédelemhez.

 Hévíz Város Önkormányzata és a **Polgárőr Egyesület** Alsópáhok közötti megállapodás alapján a Polgárőr Egyesület is hozzájárul a város közbiztonságának javításához, a gyermek és ifjúságvédelemhez.

**Tisztelt Képviselő-testület!**

Kérem az előterjesztés megvitatását, a határozati javaslat elfogadását. A döntés egyszerű többséget igényel.

Melléklet: Beszámoló a Család- és Gyermekjóléti Szolgálat 2023. évi munkájáról

**Teréz Anya Szociális Integrált Intézmény**

**Család- és Gyermekjóléti Szolgálat**

**8380. Hévíz, Vörösmarty u. 38.**

**Tel.: 83/343-293 30/487-8920**

**e-mail:** szolgalat@hevizterezanya.hu

**Beszámoló a Család- és Gyermekjóléti Szolgálat**

**2023. évi munkájáról**

**Az intézmény neve, elérhetősége:**

|  |  |
| --- | --- |
| Intézmény neve: | **Teréz Anya Szociális Integrált Intézmény**  **Család- és Gyermekjóléti Szolgálat** |
| Címe: | **8380 Hévíz, Vörösmarty u. 38.** |
| Telefonszám: | **83/343-293; 30/487-8920; 30/471-3994** |
| E-mail: | szolgalat@hevizterezanya.hu |
| Intézményvezető: | **Varga András** |
| Szociális ágazati vezető: | **Bali Júlia** |

**Szervezeti forma:** integrált intézmény keretében működik (a Teréz Anya Szociális Integrált Intézmény keretében látja el feladatait, önálló szakmai egységként).

**Fenntartó:** Hévíz Város Önkormányzata

**Feladatellátás személyi feltételei 2023-ban:**

A szolgálat állandó szakmai létszáma: **2 fő családsegítő**.

2016. január 1-től a két szakmai egységet, a családsegítést és a gyermekjóléti szolgáltatást központilag összevonták, az eggyé vált két szolgáltatást 4.000 fő lakosonként 1 fő családsegítő látja el.

Marácz-Szakál Edit családsegítő 2023. szeptember 15-ig látta el a családsegítői munkakört.

Kóti Éva Julianna helyettesítését gyermekvállalása idejére 2022. március 1-től Schuh Judit látta el 2023. január 15-ig. Őt Karácsony Martina Kinga váltotta február elsejével. Tavaly szeptembertől többször meghirdettük az üres státuszt, de sajnos nem találtunk a feladatra alkalmas szakképzett munkaerőt. Ez év április 22-től egy új kolléganő kezdte meg a betanulást négy hónap próbaidővel.

A szolgálat családsegítői tevékenységhez kapcsolódó feladatait két munkavállaló végzi, a közvetlen szakmai irányítást az intézményvezető és a szociális ágazati vezető látja el. Szakmai egységünk munkáját több esetben – főként adományozás kapcsán - támogatta Remeténé Kakuk Tímea vezető gondozó. A két fő családsegítő Cserszegtomajon és Hévízen is végzi tevékenységét.

Közreműködő szakemberek a 2023-as évben:

|  |  |  |  |
| --- | --- | --- | --- |
|  | **Név** | **Szakterület** | **Feladatellátás időtartama** |
| 1. | Csonkáné Bokrovics Andrea | Kineziológus | Szükség szerint-változó |
| 2. | Tolvéth Zsófia | Pszichológus | Szükség szerint-változó |

**A feladatellátás tárgyi feltételei**

A szolgálat központja Hévízen van. A tavalyi év során a Deák Ferenc tér 1. szám alatt megkezdődött egy új, korszerű telephely kialakítása. Jelenleg az engedélyeztetési eljárás zajlik.

2022. október 15. naptól ez év első negyedév végéig Hévízen a József Attila utca 2. szám alatt, az orvosi rendelő épületében működött a Szolgálatunk. A Vörösmarty utcai épület a megnövekedett fűtési költségek miatt lezárásra került.

A családsegítők munkájuk végzéséhez saját gépkocsit használnak.

Hévízen a Szolgálat péntek kivételével minden nap fogadja a klienseket, Cserszegtomajra heti rendszerességgel mennek a családsegítők. A fogadóórák rendje kifüggesztve megtalálhatók többek közt a polgármesteri hivatalok faliújságjain is.

Gyermekek átmeneti gondozását biztosító intézmény, szolgáltatás településeinken nem működik.

**Az ellátott településen élő összlakosság száma:**

|  |  |  |  |
| --- | --- | --- | --- |
| **Település** | **Lakosságszám (fő)**  **2021. évben** | **Lakosságszám (fő)**  **2022. évben** | **Lakosságszám (fő)**  **2023. évben** |
| Hévíz | 4697 | 4759 | 4756 |
| Cserszegtomaj | 3527 | 3689 | 3792 |
| **Összesen** | 8224 | 8448 | 8548 |

A táblázatból jól kivehető, hogy Hévíz lakosságszáma az előző évhez képest csökkenést mutat, Cserszegtomaj lakosságszáma pedig jelentősen nőtt, illetve Cserszegtomajon magas a gyermekszületések száma is.

A klienskör számadataiban viszonylagos stagnálás figyelhető meg, a lezárásra került vagy elköltözött családok helyére újabbak érkeznek.

**Együttműködési megállapodással rendelkező kliensek korcsoportos bontásban** (2023. december 31.-ei záróadat):

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | **0-2 év** | | **3-5 év** | | **6-13 év** | | **14-17 év** | | **18-24 év** | | **25-34 év** | | **35-49 év** | | | **50év felettiek** | | | **Összesen (fő):** | | | **Családok száma** | |
| **ffi** | **nő** | **ffi** | **nő** | **ffi** | **nő** | **ffi nő** | | **ffi** | **nő** | **ffi** | **nő** | | **ffi** | **nő** | | **ffi** | **nő** | | **ffi** | **nő** | |  |
| **Hévíz** | 1 | 0 | 2 | 0 | 5 | 6 | 6 | 2 | 0 | 2 | 1 | 1 | | 4 | 9 | | 4 | 10 | | 23 | 30 | | 23 |
| **Cserszegtomaj** | 1 | 0 | 1 | 1 | 7 | 7 | 2 | 2 | 1 | 0 | 0 | 3 | | 5 | 4 | | 3 | 2 | | 20 | 24 | | 10 |
| **Összesen** | 2 | 0 | 3 | 1 | 12 | 13 | 8 | 4 | 1 | 2 | 1 | 4 | | 9 | 13 | | 7 | 12 | | 43 | 54 | | 33 |

Az új gondozási esetek a kapcsolatfelvétel módja szerint általában a jelzőrendszer tagjai által kezdeményezettek, de egyre többen keresnek fel bennünket önként is.

Az egyszeri esetkezelések száma megnőtt, ügyintézések, munkahelyelvesztés, megélhetési nehézségek, betegségből adódó segítségkérés voltak a leggyakrabban tapasztalt problémák.

Általánosságban elmondható, hogy anyagi problémák a korábbinál még gyakrabban jelentkeztek, melyet a megnövekedett élelmiszer áraknak tulajdonítunk.

**A jelzőrendszer által küldött jelzések száma 2023. évben**

|  |  |  |
| --- | --- | --- |
|  | **Küldött jelzések száma** |  |
| **Hévíz** | **Cserszegtomaj** |
| Egészségügyi szolgáltató | **2** | **1** |
| Ebből védőnői jelzés | **2** | **0** |
| Személyes gondoskodást nyújtó szociális szolgáltatók | **0** | **0** |
| Kisgyermekek napközbeni ellátását nyújtók | **0** | **0** |
| Átmeneti gondozást biztosítók | **0** | **0** |
| Menekülteket befogadó állomás, menekültek átmeneti szállása | **0** | **0** |
| Köznevelési intézmény | **7** | **15** |
| Kormányhivatal |  | **0** |
| Rendőrség | **1** | **3** |
| Ügyészség, bíróság | **0** | |
| Pártfogó felügyelet | **0** | |
| Társadalmi szervezet, egyház, alapítvány | **0** | |
| Áldozatsegítés és kárenyhítés feladatait ellátó szervezet | **1 1** | |
| Állampolgár | **8** | **0** |
| Önkormányzat, jegyző, gyámhivatal | **1** | **0** |
| Munkaügyi hatóság | **-** | |
| **Összesen:** | **22** | **20** |

A jelzések száma nőtt mindkét településen a tavalyi és előző évekhez képest is, melyet a jelzőrendszeri tagok egyre szorosabb együttműködésének tulajdonítunk.

Hévízen az előző évhez (9 db) képest jelentős emelkedést mutat, sőt, az elmúlt időszak legmagasabb jelzésszáma volt (22 db). Cserszegtomajon ugyanezen időszak alatt szintén emelkedett a jelzések száma (12 db, majd 20 db).

A rendőrség képviseletében a körzeti megbízottakkal megfelelő a kapcsolat, tisztában vannak jelzési kötelezettségükkel, az elmúlt évben nőttek a rendőrségi jelzések, ahogy az együttműködés is szorosabbá vált.

A jelzőrendszeri tagok személyében történtek változások is, melyek befolyásolták a megbeszéléseken történő részvételeket is. Visszatértünk a személyes találkozásokhoz és többször valósultak meg közös családlátogatások is, melyre a visszajelzések és a saját tapasztalataink alapján egyaránt igény van. A jelzőrendszeri tagok által közölt információk alapján az együttműködés megfelelőnek bizonyul.

A tagok beszámolói alapján a következő témák lennének aktuálisak a 2024. évi megbeszéléseinken:

* Pártfogói felügyelet szerepe a gyermekvédelemben
* Iskolai zaklatás, bántalmazás
* Önkép –és / vagy testképzavar
* Egészséges szexuális fejlődés
* Nemzeti Bűnmegelőzés Tanács stratégiái és működése

|  |  |  |  |
| --- | --- | --- | --- |
| **Statisztikai adatok (esetszámok 2023. évben)** | **Hévíz** | | **Cserszegtomaj** |
| alapellátásban részesülők száma / család száma | 53 fő / 23 család | | 39 fő /10 család |
| védelembe vett gyermekek/család száma  (a központ által a gondozásba bevonódva ellátott esetek száma) | 6 fő /4 család | | 7fő /4 család |
| átmeneti gondozásban részesülő gyermekek/család száma | **-** | | |
| nevelésbe vett gyermekek/család száma | - | 3 fő/1 család | |
| utógondozás száma | **-** | | **-** |
| családba fogadások száma  ideiglenes hatállyal elhelyezett gyermekek száma | **-** | | |
| ideiglenes hatállyal elhelyezett gyermekek száma | **-** | | |
| pártfogói felügyelet alatt álló gyermekek száma | - | | - |

**Családbafogadás felülvizsgálata** ügyében mindkét településen volt teendőnk, és a 2023-as évben is történt új családbafogadás.

**Eseti segítségnyújtások** száma (halmozott adat):

* **Cserszegtomajon 59 fő, 24 család**
* **Hévízen** **89 fő, 47 család.**

A rendszeresen segítséget kérő klienseket felvettük alapellátásba, mivel a heti/havi rendszeres felkereséssel már egy állandó és folyamatos segítséget biztosítottunk számukra, így szakmailag indokolt a segítést folyamatként tekintő új gondozási forma.

**Környezettanulmány**t **8** esetben készítettünk **Hévízen**, **6** alkalommal **Cserszegtomajon** az előző év folyamán.

**A szakmai tevékenységeink számszerűsítve**

A gyermekjóléti és családsegítő szolgáltatás szakmai mutatói 2023. december 31-ig tartalmazzák a kliensek számára egyéni esetkezelést, családlátogatást, információnyújtást, hivatalos ügyek intézésében történő segítségnyújtást, segítő beszélgetést, közvetítést más szolgáltatásba, jelzést, tanácsadást, adományozást, pszichológiai tanácsadást, esetmegbeszéléseket, azaz az alapellátás során gondozott, védelembe vett gyermekekkel és családjaikkal végzett feladatokat. Kliensek számára az egyéni esetkezelést biztosítva problémáik közösen történő megfogalmazása után a segítő tevékenységet javarészét a következők alkotják:

**Hévíz településen:**

* családlátogatások **298**
* információnyújtás, - hivatalos ügyek intézésében történő együttműködés **189**
* segítő beszélgetés, tanácsadás **228**
* illetve közvetítés egyéb szakemberekhez (ideértve a pszichológiai tanácsadást, család, -és párterápiát, kineziológia lehetőségét) **12**
* Közvetítés pénzbeli, természetbeni ellátásokhoz **71**
* Adományközvetítés **264**
* Kríziskezelés  **7**
* Konfliktuskezelés **37**
* Közösségfejlesztés -

**Cserszegtomaj településen:**

* családlátogatások **317**
* információnyújtás, - hivatalos ügyek intézésében történő együttműködés **204**
* segítő beszélgetés, tanácsadás **128**
* illetve közvetítés egyéb szakemberekhez (ideértve a pszichológiai tanácsadást, család, -és párterápiát, kineziológia lehetőségét) -
* Közvetítés pénzbeli, természetbeni ellátásokhoz **28**
* Adományközvetítés **280**
* Kríziskezelés **1**
* Konfliktuskezelés **23**
* Közösségfejlesztés **-**

Ezek mellett a jelzések kezelése, a jelzőrendszer tagjaival a hatékony együttműködés és információcsere munkakörünk fontos pilléreit alkotják.

2023-ban több alkalommal szerveztünk **esetkonferenciát, esetmegbeszélések**et, konzultációkat. Hatósági eljárás kezdeményezése esetén ezeket az eseményeket a Keszthelyi Család-és Gyermekjóléti Központ esetmenedzsere szervezi, amin szintén több alkalommal vettünk részt a törvényi előírásoknak megfelelően. A Központtal folyamatos az együttműködés, a védelembe vett gyermekek kapcsán a segítő folyamatot közösen kísérjük az esetmenedzserekkel. Ők területi felosztásban tevékenykednek, így személyük a két településünkön különbözik. Havi rendszerességgel szakmai megbeszélést szervez a Központ Keszthelyen.

**Hévíz településen**

* Esetkonferenciára 10 alkalommal került sor, az elmúlt évekhez képest nőtt ez a szám. Többségében hatósági ügyintézés miatt került sor a megbeszélés összehívására.
* Esetmegbeszélésre 17, konzultációra 7 esetben volt szükség.

Esetkonferencián történt egyeztetést követően 3 gyermek esetében indokolt volt a védelembe vétel elrendelése, illetve 1 család esetében a fenntartása. 6 család tekintetében, ahol 8 kiskorú volt érintett kezdetben az alapellátás mellett döntöttek a szakemberek. 1 család esetében pedig a védelembe vétel, a sikeres együttműködést követően megszűntetésre került.

**Cserszegtomaj településen:**

* Esetkonferenciát 9, konzultációt 1 alkalommal tartottunk.

3 nagycsalád esetében került sor a védelembe vétel fenntartására, melyből 1 család a 2023-as év során elköltözött.

1 gyermek esetében Szolgálatunk a védelembe vétel elrendelését javasolta, mellyel az esetmenedzser és a Gyámhivatal is egyetértett, ennek megfelelően született meg a védelembe vételi határozat is.

Családból történő kiemelésre az elmúlt évben nem került sor.

Az esetkonferenciák megtartására cserszegtomaji családok esetén a cserszegtomaji Polgármesteri Hivatal tanácsterme ad helyet, hévízi családok esetében pedig a Család- és Gyermekjóléti Szolgálat tárgyaló helyisége (Hévíz, Vörösmarty u. 38., illetve József A. u. 2.), de mindkét település tekintetében előfordult, hogy a keszthelyi Család- és Gyermekjóléti Központban tartották az összejövetelt, amennyiben a családnak a keszthelyi helyszín volt a kedvezőbb.

A családok és a szakemberek számára semleges környezet elengedhetetlen a megbeszéléshez. A segítő folyamatban bekövetkező elakadások megoldása, a közösen gondolkodás és az esetleges krízishelyzetben történő cselekvési elemek megvitatása együttesen a fő szempontjai ezeknek az alkalmaknak.

**Szakmaközi megbeszélés**t az év során három alkalommal szerveztünk a jelzőrendszeri tagok számára. 2023 február 23-án tartottuk meg az éves tanácskozást, melynek t**émája: És velünk mi van? – munka és magánélet összehangolása. Előadó Varga András, intézményvezető, szociális munkás és családterápiás szakember volt.**

**A szakmaközi megbeszéléseink témakörei a következők voltak 2023-ban:**

* A jelzés, mint gyakorlati eszköz
* Az iskola és a gyermekjóléti szolgálat együttműködésének fontossága
* Iskolai zaklatás felismerése és kezelése

**Szakmai munka Hévízen és Cserszegtomajon**

**Együttműködési megállapodással ellátott gyermekjóléti esetek veszélyeztetettségük fő oka szerint Hévízen:**

* Környezeti főcsoportba tartozó: 16 gyermek
* Magatartási-vagy tanulási zavar: 1 gyermek
* Egészségi probléma: 6 gyermek

**Cserszegtomajon:**

* Környezeti főcsoportba tartozó: 21 gyermek
* Magatartási probléma: 1 gyermek
* Egészségi probléma: 2 gyermek

A veszélyeztetettségben az anyagi problémák, a megélhetési problémák egyre több családot érintenek. Ugyanakkor találkozunk munkanélküliséggel, az inaktív felnőttekkel és gyermeket-felnőttet érintő egészségügyi problémákkal is. A tapasztalatunk az, hogy egyre többen keresik a bejelentett, biztosabbak vélt munkalehetőséget, amit igény szerint ki tudnak egészíteni más munkákkal. Meglátásunk szerint egyre magasabb klienseink körében a pszichés megbetegedések száma, nem csak a felnőttek, hanem a gyermekek körében is.

A problématípusokban Hévízen a lelki-, mentális, pszichiátriai problémák és betegségek a legmagasabbak, jelentős számban érintve a 0-18 éves korú gyermekeket is, emellett a beilleszkedési nehézségek, a családi-, kapcsolati konfliktus, magatartászavar, teljesítményzavar, nevelési és anyagi problémákkal találkozunk. Családon belüli bántalmazás 2 családnál fordult elő. A tavalyi év során az állandó családok közül 30 % (7 fő) egyedülálló személy volt.

Cserszegtomajon az általunk gondozott családoknál a vezető probléma a gyermeknevelési és életviteli problémák, az anyagi nehézségek, a magatartás és teljesítményzavar, de itt is vannak családok, ahol egészségi problémákkal, valamint egészségkárosodás következményével találkozunk, lelki, mentális és pszichiátriai okokkal.

Az idős, alacsony jövedelemmel rendelkezők támogatására szoros együttműködés alakult ki mindkét Polgármesteri Hivatal ügyintézőivel.

Az oktatási intézményekből érkezett jelzések száma nőtt az előző évhez képest.

**Adományozás**

Ruhák és játékok rászorulókhoz történő eljuttatása folyamatos volt az év során, és gyakran jöttek be a Szolgálathoz válogatni az adományból klienseink. Több alkalommal került sor bútoradomány közvetítésére, azok szállításának lebonyolítására.

A ruhaadomány koordinációja gördülékeny volt egész évben. A korábbi évhez hasonlóan a mielőbbi kiszállítást részesítettük előnyben. Nyomon követtük az igényléseket, méreteket és a megfelelő helyre továbbítottuk a ruha, játék, vagy háztartási cikkeket.

Az adományok kiszállítását nagyrészt Szolgálatunk végezte, de az érintettek beleegyezésével néhány önkéntes közvetlenül juttatta el adományukat a rászorulóknak.

Adományozásainkban évek óta közreműködik a Komáromi Pékség hévízi üzlete. A kliensek személyesen jönnek el érte Hévíz településen, Cserszegtomajra ügyfélfogadási időn kívül visszük a családok számára.

A keszthelyi Vöröskereszttől a tavalyi évben pékáru mellett tartós élelmiszert is kaptunk, melyet egyből eljuttattunk a családokhoz.

Több magánszemélytől érkezett adomány az év folyamán ünnepektől független időpontokban.

Hévíz Város Önkormányzata több alkalommal továbbított számunkra tartósélelmiszer adományt, melyet szétosztottunk klienseink között.

Szakami munkánkkal összefüggésben fontos megemlíteni, hogy Intézményünk új telephelyre való költözéséről született döntés. Ennek értelmében a Vörösmarty utcai telephelyünkön lévő szakmai egységek TASZII Alapszolgáltatási Központ néven a Hévíz, Deák Ferenc tér 1. alá költözik. A modern, minden igényt kielégítő helyiségek mellett fontos megemlíteni, hogy a Városi Könyvtárral egy épületben, valamint egy 100 m2-es helyiséggel óriási lehetőségek nyíltak meg. Egyrészt a helyszín lehetővé teszi, hogy más távlatokban is gondolkodjunk programszervezés, továbbképzés, esetkonferencia stb. esetén, másrészt a Könyvtárral sok esetben közös célcsoportunk számára előnyökkel jár. Közös programokat tudunk szervezni, nyitottabbá válik az átjárhatóság a két Intézmény között, legyen szó gyermekekről, vagy idősekről, illetve a civil szervezetekkel való közös munkának megteremtődött a közösségi tere.

**Tervezett preventív jellegű tevékenységek a 2024. évre:**

* Az elmúlt évek jó gyakorlatait követve ismét lesz ruhabörze
* Nyári szünet alatt tematikus napok, melyek során foglalkozások, programok várják a gyermekeket, illetve 1 napos kirándulásokat tervezünk. Ezen programok során az élmény nyújtás mellett célunk a helyi látnivalók megismerése is helyismerettel rendelkező külső szakértők bevonásával, helyi szakemberek (pl.: cukrász, ács, stb) munkájával való megismerkedés.
* Adománygyűjtések mellett a helyi és környékbeli segítő szervezetekkel összefogva segíteni a rászoruló családoknak.
* Helyi vállalkozók támogatásának igénybevétele a gyermekeknek szervezett programok lebonyolításában.
* Együttműködés szükség esetén az általános iskolai programokban a jelzőrendszeri tagok által javasolt témákban.

Ezúton is szeretnénk megköszönni a települések vezetőinek, valamint a Polgármesteri Hivatalaikban dolgozó munkatársaiknak az együttműködést és a segítséget munkánk végzéséhez!

**2.**

**HATÁROZATI JAVASLAT**

Hévíz Város Önkormányzat Képviselő-testülete Hévíz Város Önkormányzat 2023. évi gyermekjóléti és gyermekvédelmi feladatainak ellátásáról szóló átfogó értékelést elfogadja, a jegyzői hatáskörben végzett hatósági tevékenységről szóló tájékoztatóban foglaltakat tudomásul veszi.

A Képviselő-testület felkéri Hévíz Város Jegyzőjét, hogy az értékelést a Zala Vármegyei Kormányhivatal Hatósági Főosztály Szociális és Gyámügyi Osztályának küldje meg.

**Felelős:** dr. Tüske Róbert jegyző

**Határidő:** 2024. május 31.

**3.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Bertalanné dr. Gallé Vera** | **Hatósági osztályvezető** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| **Varga András** | **TASZII intézményvezetője** |  |  |